 Af-hayeenka cusub ee madaxweynaha Jamhuuriyadda Somaliland, Mudane Maxamuud Warsame Jaamac, ayaa uga mahadnaqay madaxweynaha xilka cusub ee uu u garty, waxaana uu sheegay inuu muhiimad gaar ah siin doono sidii uu xilkaas ugu gudan lahaa hab milge iyo maamuus leh, isla markaana uga soo dhalaali lahaa, una yeelan lahaa samirka iyo dulqaadka looga baahan yahay, waxaana isaga oo arrimahaas ka hadlaya uu yidhi, Xilka af-hayeenka madaxweynuhu waa masuuliyad weyn, waa afkii madaxweynaha qaranka, waa hagaha baahiya awaamiirta madaxweynaha, waa meel iyo mansab ay u dheg-taagayaan umaddii qasriga laga maamulayey ee indhahoodu ay halkan madaxtooyada soo eegayeen, in aan xilkan qabto aad baan ugu faraxsanahay, xilalka qarankana kuma cusbi, xilalka qaranku mar waa xil qaran, marna waa meesi lagu metello meel kaliya, kan aan maanta la wareegayaana waa mid mug iyo miisaan leh, aniga oo ka duulaya mudnaanta iyo miisaanka uu leeyahay, waxaan muujin doonaa masuuliyadda, maamuuska iyo milgaha uu xilkani mudan yahay, waana xil xeelad, xurmo iyo xasaanad weyn huwan, aniga oo taas hammiga ku hayana waxaan ku hagi doonaa hufnaan, hubsiimo iyo hawl-qabad. 